FI Euroopan unionin virallinen lehti C 162/28

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2018/C 162/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”SCRUMBIE DE DUNĂRE AFUMATĂ”

EU-nro: PGI-RO-02234 – 26.10.2016

SAN ( ) SMM ( X )

1. Nimi tai nimet

”Scrumbie de Dunăre afumată” (RO)

2. Jäsenvaltio tai kolmas maa

Romania

3. Maataloustuotteen tai elintarvikkeen kuvaus

3.1 Tuotelaji

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

Scrumbie de Dunăre afumată on Tonavan suistoalueelta peräisin oleva savustettu mustanmerensilli. Kala kuuluu Clupeidae-heimoon; laji: Alosa pontica (Eichwald); alalaji: Alosa pontica var. Danubii. Kala painaa vähintään 250 grammaa ja enintään 400 grammaa, ja sen pituus on 25–30 cm. Se käsitellään kokonaisena sekä suolataan ja kylmäsavustetaan käyttämällä yksilöidylle maantieteelliselle alueelle ominaista ikivanhaa menetelmää. Savustettaessa savukalan koko pinnalle levittyy metallinen kullanhohtoinen väri, sen liha on mehukas ja maistuu kevyesti suolatulta savukalalta, ja koostumus on öljyinen.

Fyysiset ja kemialliset ominaisuudet

Rasvan kokonaismäärä: vähintään 11 prosenttia

Aistinvaraiset ominaisuudet

Ulkonäkö : savustettu kala, joka on kokonainen, perattu ja suomustettu, jonka nahka on kuiva ja jossa ei ole jälkiä suolasta. Kala on sileä, ja nahassa ei ole halkeamia. Ulkopinnan väri : kullanhohtoinen, yhtenäinen metallin kiilto Leikkauspinnan väri : valkoinen, kellertävä, vaaleanpunerva Maku ja tuoksu : yhdenmukainen kevyesti suolatun savukalan maku. Käsittelymenetelmän vuoksi se maistuu aluksi makealta, jota seuraa miedosti suolainen ja kevyen hapokas maku. Koostumus : tiivis, elastinen, täyteläinen Rakenne : mehevä

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

Raaka-aineet

Mustanmerensilli on Mustassameressä elävä luonnonvarainen kala, joka vaeltaa Tonavalle kutemaan. Se ei kuluta ravintoa koko edestakaisen matkan aikana. Lajia ei voida kasvattaa vesiviljelylaitoksissa, ja kalaa pyydetään ainoastaan Tonavan vaelluksen aikana. Mustanmerensilli on täysin kehittynyt ja syömäkelpoinen 2–3 vuoden iässä, ja sen ruumiin pituus on 25–30 cm. Scrumbie de Dunăre afumată tuotetaan yksinomaan mustanmerensillistä (Alosa pontica var. Danubii).

Scrumbie de Dunăre afumatăn raaka-aineena käytetty silli pyydystetään perinteisellä menetelmällä ainoastaan Tonavan suualueilta (20 metrin syvyyskäyrä) nimellä Cotul Pisicii tunnettuun joenmutkaan saakka (meripeninkulma 75–75). Tätä rajaa kauempana pyydystettyjen mustanmerensillien arviointi on osoittanut, että rasvamäärän vähentyminen on ollut maun kannalta haitallinen ja kalassa on huomattavasti loisia. Mustanmerensilli sijoitetaan välittömästi pyydystämisen jälkeen säiliöihin, jotka jäähdytetään hilejäällä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Scrumbie de Dunăre afumatăn tuotantoprosessin kaikkien vaiheiden on tapahduttava yksilöidyllä maantieteellisellä alueella. Tuotantoprosessiin sisältyvät seuraavat erityiset tuotantovaiheet: pyydystäminen, raaka-aineiden, ainesosien ja valmistuksen apuvälineiden saanti; pakastaminen ja säilyttäminen (alustava käsittely), sulattaminen, suomustaminen, perkaaminen, veren valuttaminen, suolaaminen, suolanpoisto, kalan kuivaaminen, savustaminen (kuivaus, savustus, jäähdytys ja kypsytys).

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Alue käsittää kaksi hallinnollista aluetta:

Ensimmäinen hallinnollinen alue on Tonavan suiston biosfäärialue, joka ulottuu Cotul Pisiciin joenmutkasta (Grindu, Tulcean piirikunta) Tonavan suiston 20 metrin syvyyskäyrän alueelle, kolmen Tonavan sivuvirran ja pääjoen varrelle.

Toinen alue kuuluu Frecățein kuntaan (Cataloin kylä), ja se muodostaa jatkeen ensimmäiselle alueelle.

Nämä kaksi aluetta muodostavat yhtenäisen kokonaisuuden Tulcean piirikunnassa.

5. Yhteys maantieteelliseen alueeseen

Scrumbie de Dunăre afumatăn ominaispiirteet liittyvät maantieteelliseen tuotantoalueeseen alueella käytettävän menetelmän ja sen maineen vuoksi.

Tonavan suistoalueen ilmasto-olosuhteet ovat erilaiset kuin muualla Romaniassa. Alueella vallitsee lauhkea mannermainen kuiva ilmasto, johon vaikuttavat Välimeri ja Mustameri maantieteellisen sijainnin vuoksi (45 astetta pohjoista leveyttä), sijainti on alava (0–12 metriä), ja sille ovat ominaisia suuret vesi- ja suokasvialueet, luonnolliset penkereet ja kynnäät, ja suualue Mustanmeren altaaseen on hyvin laaja.

Tonavassa esiintyvä mustanmerensilli elää Mustanmeren länsiosassa, ja se on lähinnä rannikkoalueiden kala. Mustanmerensilli viipyy Tonavan suilla, tottuu makeaan veteen ja odottaa, että joen lämpötila on sille oikea. Kalat alkavat saapua Tonavalle maaliskuun alkupuolella, mutta ne ovat herkkiä kylmälle ja vetäytyvät merelle, jos kylmä sää kestää muutamaa päivää pidempään.

Kulutettuaan ravintoa Tonavan suualueella ne yleensä tummuvat ja niiden selkäevän koko kasvaa. Ne kuluttavat orgaanista materiaalia joesta, lihovat ja keräävät suuria rasvakerroksia (silli on kokoonsa nähden maailman rasvaisin kala), mikä antaa lopputuotteelle ainutlaatuisen maun.

Täysikasvuinen kala saa 70–75 prosenttia ravinnostaan Mustanmeren kalasta (Engraulis, Clupeonella, Sprattus) ja Tonavan suun kalasta (Cyprinidae) ja loput äyriäisistä (Crangon, Upogebia, Idotheia) ja muista eliöistä niiden runsauden ja saatavuuden mukaan.

Tonavan suistoalueen kalojen säilyttämiseen tarkoitettuja suolaus- ja kylmäsavustusmenetelmiä voidaan käyttää paikallisten keskuudessa sukupolvelta toiselle siirtyneiden taitojen ja kokemuksen ansiosta, kuten Griore Antipa totesi vuonna 1916.

Romanian kalatalouden tutkimuslaitoksen vuonna 1942 laatimassa kylmäsavustusohjeessa Tonavalla pyydettyä mustanmerensilliä pidettiin erityisen sopivana ja tunnusmerkillisenä lajina.

Kala suolataan käsin ripottelemalla sille vuorisuolaa, jolloin osa siitä imeytyy. Suolaus tapahtuu tiloissa, joiden lämpötila on korkeintaan +40 °C, enintään viiden päivän ajan.

Scrumbie de Dunăre suolataan astioissa, ja niiden määrä vaihtelee yhtenä päivänä saadun saaliin perusteella; eri kalaeriä ei sekoiteta. Säiliön pohjalle levitetään ohut kerros suolaa, jonka jälkeen kalat asetetaan sille vierekkäin, selkäevä alaspäin ja päät samansuuntaisesti. Suolaa lisätään kalojen välisten aukkojen täyttämiseksi ja se muodostaa uuden ohuen suolakerroksen. Kala- ja suolakerroksia lisätään vuorotellen, kunnes säiliö on täynnä, ja päälle lisätään paksu suolakerros. Muodostunutta suolaliuosta täydennetään seuraavana päivänä uudella suolaliuoksella, ja suolan ja kalojen päälle asetetaan painava ritilä, jolla varmistetaan, että kalat on upotettu kokonaan suolaliuokseen.

Suolauksen jälkeen kalat poistetaan ja annetaan kuivua.

Kaloille tehdään aistinvarainen testi ja jos havaitaan kevyesti suolainen maku, kala on valmis savustettavaksi.

Tarvittaessa liian suolaisesta Scrumbie de Dunăresta poistetaan suola 3–16 tuntia kestävässä käsittelyssä astioissa, joissa on runsaasti jäävettä. Tänä aikana vesi vaihdetaan aistinvaraisten testien perusteella.

Suolauksen ja suolan poiston voivat suorittaa ainoastaan paikalliset, jotka tuntevat sukupolvelta toiselle siirtyneet perinteiset menetelmät. Suola poistetaan ainoastaan tarvittaessa.

Kuivauksen jälkeen kalat työnnetään silmistään puikkoon ja ripustetaan savustustelineeseen. Niiden väliin jätetään 15 cm:n rako, jotta savu voi kiertää. Ensimmäinen ja sitä seuraavat rivit lomitetaan niin, että kalojen väliin jää tilaa.

Vaikka savustaminen on yleinen menetelmä, Scrumbie de Dunăre afumatăn tuotannossa on perinteisesti käytetty kylmäsavustusta. Tämä prosessi on ominainen maantieteelliselle alueelle, koska mustanmerensilli on erittäin rasvainen kala ja kalaan jää kylmäsavustuksen ansiosta suuri määrä rasvaa. Savustus kestää vähintään 9 tuntia korkeintaan 35 celsiusasteen lämpötilassa, jotta rasvan määrä ei vähene ja kalan ravitsemukselliset ja aistinvaraiset ominaisuudet säilytetään.

Kylmäsavustukseen sisältyy neljä vaihetta: kuivaus, savustus, jäähdytys ja kypsytys.

Kuivaus suoritetaan avoimessa vajassa tai tuuletetussa kuivaushuoneessa (yöllä, koska silloin on kylmempää) 6–10 tunnin ajan, kunnes nahka kuivuu ja muuttuu kiiltäväksi.

Kalat tarkistetaan, jotta nähdään, ovatko ne kuivuneet tarpeeksi (kiinteä koostumus, nestettä ei valu puristettaessa, mikä merkitsee, että vettä on lähtenyt tarpeeksi; pyrstöjen on oltava kiinteät). Jos nämä kriteerit täytetään, kalat viedään savustettavaksi, ja jos eivät, kuivaamisprosessia jatketaan.

Savustamiseen käytetään kuivatettua lehtipuun sahajauhoa.

Tangot, joissa kalat riippuvat, asetetaan savustamoon. Savua saadaan polttamalla kuivattua lehtipuun sahajauhoa. Lämpötila tarkistetaan lämpömittarilla, ja sitä lasketaan, jos se ylittää +35 celsiusastetta. Savustuksen kesto riippuu ympäristön lämpötilasta ja kosteudesta, ja siihen voi kulua 2–48 tuntia. Savustusta pidetään riittävänä, kun kalan nahan väri on kullanhohtoinen ja tarvittavat aistinvaraiset ominaisuudet on saavutettu.

Savustuksen päätyttyä savustustangot poistetaan savustamosta ja asetetaan kärryihin jäähtymään.

Kala kypsytetään kylmäsäilytyksellä ja ilmavirralla, kunnes saadaan aikaan tietynlainen ”elastisuus”.

Näiden vaiheiden onnistunut toteutus riippuu Scrumbie de Dunăren aistinvaraisten ominaisuuksien tuntemisesta kunkin vaiheen jälkeen. Ominaisuuksia ei määritellä laboratoriossa (esim. savustus päätetään, kun kala muuttuu kullanväriseksi), vaan ne saadaan aikaan sukupolvelta toiselle siirtyneen tietotaidon ansiosta.

Yksilöity maantieteellinen alue hyötyy siitä, että sieltä voidaan hankkia savustukseen sopivia kaloja. Jotta savustus suoritetaan onnistuneesti, on otettava huomioon lukuisia muuttuvia tekijöitä, jotka liittyvät kalan fyysisiin ja kemiallisiin ominaisuuksiin, pyyntiaikaan, pyyntitapaan ja kalastusvälineisiin.

Yksilöidyn maantieteellisen alueen kalansavustajat voivat hyödyntää monen sukupolven asiantuntemusta, jonka avulla he voivat tuottaa jatkuvasti korkealaatuista tuotetta pelkästään tunto- ja näköaistin varalla.

Yksilöidyn maantieteellisen alueen ulkopuolella pyydettyä mustanmerensilliä ei voida käyttää Scrumbie de Dunăre afumatăn tuottamiseen, koska kalan rasvapitoisuus vähenee, kun se ponnistelee ylävirtaan, ja koska suurin osa täysikasvuisista kaloista kuolee lisäännyttyään uupumisen vuoksi ja selvinneiden yksilöiden aistinvaraiset ominaisuudet ovat yksilöidyllä maantieteellisellä alueella pyydettyjä kaloja huomattavasti heikommat.

Kalastus on Tonavan suistoalueen asukkaiden tärkein ja vanhin elinkeino. Kala on tärkeä ruoanlähde, ja sen käsittely tarjoaa siksi lisätuloja, jotka auttavat ihmisiä tulemaan toimeen.

Tämä toiminta on siksi juurtunut syvästi Tonavan suiston kulttuuriin, ja koska se on niin tunnuspiirteistä alueelle, se tekee varman vaikutuksen ympäri maailmaa tuleviin matkailijoihin.

Scrumbie de Dunăre afumatăn maine ja sen tuotannon kehitys perustuu siihen, että se on koko Romaniassa tunnustettu vanha alueellinen tuote. Tuotteen valmistusohje on peräisin paikallisesta asiantuntemuksesta, se siirtyy sukupolvelta toiselle ja on läheisessä yhteydessä yksilöityyn maantieteelliseen alueeseen.

Scrumbie de Dunăre afumatăn laatuominaisuudet ja pitkäaikainen maine yksilöidyn maantieteellisen alueen ruokakulttuurissa merkitsee, että kuluttajat pitävät sitä suuressa arvossa ja sen maine on läheisessä yhteydessä alueeseen. Tuotteen maineeseen on vaikuttanut se, että sitä on tuotettu ja pidetty kaupan yli 100 vuotta yksilöidyllä maantieteellisellä alueella.

Tutkija Grigore Antipa kuvasi tällä alueella tuotetun Scrumbie de Dunăre afumatăn mainetta vuonna 1916 julkaistussa teoksessaan ”Kalastalous ja kalastus Romaniassa” (Romanian akatemia, ”Publicațiunile Fondului Vasile Adamachi” Vol XIII, nro XLVI): ”[…] Romanian kalasäilyketeollisuus on viime aikoina kasvanut jatkuvasti. Kalastajien harjoittaman suolakalan (Romanian alkuperäisin ja yleisin säilötty kalatuote) laajamittaisen tuotannon, jossa tuotetaan tynnyreittäin esim. silliä, turskaa ja sterlettiä sekä savustettua mulloa, lisäksi alueelle on perustettu myyntipaikkojen läheisyyteen kalasäilyketehtaita ja työpajoja. Niiden lisäksi savustamot tuottavat savustettua turskaa, Scrumbie de Dunărea ja kaikenlaisia savustettuja merikaloja…”.

Samalla maantieteellisellä alueella vuonna 1919 Tulcean piirikunnanviraston kirjeenvaihdossa kalojen vaihtamisesta viljaan mainittiin, että 20 päivänä toukokuuta 1919 annettuun ministeriön päätökseen nro 740 sisältyi Scrumbie de Dunăre afumatăn kaupan pitäminen ja taulukko tuoreen, suolatun ja savustetun kalan enimmäishinnoista.

Romanian kalatalouden tutkimuslaitoksen vuonna 1942 laatimassa kylmäsavustusohjeessa Tonavalla pyydettyä mustanmerensilliä pidettiin erityisen sopivana ja tunnusmerkillisenä lajina.

Scrumbie de Dunăre afumatăa tuotettiin ja myytiin maantieteellisellä alueella seuraavina vuosina Romanian sosioekonomisen kehityksen aikana, ja se mainittiin useissa tuoteasiakirjoissa. Vuonna 1958 Scrumbie de Dunăre afumatăa myytiin Tulcean kalatalousalan teollistumis- ja kehitysyhtiön (IIDP) julkaisemien kehityssuunnitelmien yhteenvetotaulukon mukaan kaikkialla Romaniassa. Vuonna 1965 tuotanto jatkui, ja tämä mainittiin IIDP:n tuotantosuunnitelmassa (inventaarioraportti nro 69, Tulcean kansallinen arkisto). Scrumbie de Dunăre afumatăn tuotantoperinnettä maantieteellisellä alueella jatkoivat vuodesta 2011 lähtien RO-Pescador-yhdistyksen jäsenet, jotka ovat ainoita tuottajia maantieteellisellä alueella.

Scrumbie de Dunăre afumatăsta on julkaistu useita artikkeleita, kuten Angelika Sontheimerin artikkeli ”Regionale Produkte auch in Rumanien zunehmend beliebt – Geraucherter Hering aus dem Donaudelta” [Alueellisten tuotteiden suosio kasvaa myös Romaniassa – Tonavan suiston savusilli] julkaisussa LZ Rheinland, nro 34/2017 (Landwirtschaftliche Zeitschrift Rheinland), joka on saksalainen aikakausilehti maaseutu- ja kaupunkiympäristöstä Reinin varrella (linkki: https://www.lz-rheinland.de/), artikkeli ”Geraucherter Hering aus dem Donaudelta” verkkojulkaisussa ”BWagrar” nro 43/2017 (Baden-Württemberg Agrar), jonka julkaisi Baden-Württembergin maanviljelijäliitto (linkki: https://www.bwagrar.de/), ja raportti ”Pe urmele scrumbiei de Dunăre” [Tonavan sillin jäljillä] julkaisussa National Geographic Traveler, toimittaja Domnica Macri ja kuvittaja taidevalokuvaaja Ionut Macri, Vol 37, kesä 2017.

Scrumbie de Dunăre afumată on arvostettu tuote kansallisilla ja kansainvälisillä erityisalan messuilla, joilla se edustaa Tonavan suiston biosfäärialuetta: Seafood Expo Global/Seafood Processing Global (Bryssel, Belgia); Donaufest Ulm/Neu-Ulm (Saksa); Polfish – kalatuotteiden jalostuksen kansainväliset messut (Gdańsk, Puola): INDAGRA (Bukarest); FAO:n maailman ravintopäivä (Bukarest – Casa Poporului); Rural Fest -maaseutumarkkinat (Bukarest); Tonavan suistoalueen kalamarkkinat (Tulcea); Tonavan suistoalueen gastronominen ja etnokulttuurinen tapahtuma (Tulcea).

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.madr.ro/docs/ind-alimentara/documentatie-2016/Documentatie-caiet-de-sarcini-Scrumbie-afumata-de-Dunare-IGP.pdf

(1) EUVL L 343, 14.12.2012, s. 1.